**Distimie între pereți**

*Mălina Grigoriță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aerul pe care-l respir

s-a îndrăgostit și el de tine.

Când treci aproape perfect

pe lângă mine

îmi ștergi culoarea

din ochi

din piele

din suflet

și îmi boțești fără mustrări

bătăile de inimă.

N-am înțeles niciodată cum

iubirea are doar șapte litere,

se scrie într-un cuvânt

și se simte în toate viețile.

Mori! Și promit că vin după tine

universul ne așteaptă...

am să mă las omorâtă, dar

dacă mă omori tu inconștient

și nu ne mai vedem niciodată?

am să fiu nevoită

să te iubesc în toate viețile mele

care urmează.